text: РЕГЛАМЕНТ (ЕС) № 1320/2014 НА КОМИСИЯТА
  от 1 декември 2014 година
  за изменение на Регламент (ЕО) № 338/97 на Съвета относно защитата на видовете от дивата флора и фауна чрез регулиране на търговията с тях
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 338/97 на Съвета от 9 декември 1996 г. относно защитата на видове от дивата фауна и флора чрез регулиране на търговията с тях (1), и по-специално член 19, параграф 5 от него,
  като има предвид, че:
  (1)
  В Регламент (ЕО) № 338/97 са посочени животинските и растителните видове, търговията с които е ограничена или контролирана. Те обхващат видовете, изброени в приложенията към Конвенцията по международната търговия със застрашени видове от дивата фауна и флора (CITES), наричана по-долу „Конвенцията“.
  (2)
  В приложение III към Конвенцията неотдавна бяха включени следните видове: Dalbergia tucurensis (с анотация) по искане на Никарагуа; Antilope cervicapra, Boselaphus tragocamelus, Capra hircus aegagrus, Capra sibirica, Gazella bennettii, Pseudois nayaur, Axis porcinus, Herpestes edwardsi, Herpestes javanicus, Hyaena hyaena, Lophura leucomelanos, Pavo cristatus, Pucrasia macrolopha по искане на Пакистан; Quercus mongolica и Fraxinus mandshurica (с анотация за двата вида) по искане на Руската федерация.
  (3)
  Нито една от държавите членки не е внесла възражение по отношение на посочените изменения.
  (4)
  Поради това и вследствие на внесените изменения в приложение III към Конвенцията е необходимо да се измени приложение C към Регламент (ЕО) № 338/97.
  (5)
  Видът Lygodactylus williamsi се определя като критично застрашен в Червения списък на Международния съюз за опазване на природата (IUCN) и като ендемичен за малка област в Танзания. Данните сочат, че той е пряко засегнат от улова за целите на международната търговия с домашни любимци, като съществува голяма вероятност мащабите на този улов да застрашат популацията на вида. Известно е, че посоченият вид е предмет на търсене и търговия в рамките на Съюза - главно под формата на диви екземпляри. От това следва, че Lygodactylus williamsi отговаря на критериите за включване в приложение B към Регламент (ЕО) № 338/97 в съответствие с член 3, параграф 2, буква в), подточка i) от него. Комисията проведе консултации с Обединена република Танзания относно възможното включване на вида в приложение B към Регламент (ЕО) № 338/97. Поради това Lygodactylus williamsi следва да бъде включен в приложение B към посочения регламент.
  (6)
  През 2001 г. Bradypus pygmaeus бе разделен от Bradypus variegatus. Поради недоглеждане този вид не е бил включен в приложение II към Конвенцията. Пропускът бе коригиран на 20 ноември 2013 г. и Bradypus pygmaeus следва да бъде включен в приложение B към Регламент (ЕО) № 338/97.
  (7)
  Lophura leucomelanos следва да се заличи от приложение D, тъй като този вид бе включен в приложение C.
  (8)
  В Бележките по тълкуването на приложения A, B, C и D следва да се включат определенията на понятията „екстракт“, „крайни продукти, пакетирани и готови за продажба на дребно“, „прах“ и „дървени стърготини“, които през март 2013 г. бяха приети на 16-ото заседание на Конференцията на страните по Конвенцията.
  (9)
  Бележката под линия за Agalychnis spp. следва да се заличи, тъй като тя става излишна след приемането на таксономичния контролен списък на земноводните, изброени в Конвенцията.
  (10)
  Анотацията за корали следва да се актуализира в съответствие с приложенията към Конвенцията.
  (11)
  Бяха извършени някои стилистични изменения на приложенията, продиктувани от съображения за яснота.
  (12)
  Предвид разширения обхват на измененията и с оглед на яснотата е целесъобразно приложението към посочения регламент да се замени изцяло.
  (13)
  Поради това Регламент (ЕО) № 338/97 следва да бъде съответно изменен.
  (14)
  Мерките, предвидени в настоящия регламент, са в съответствие със становището на Комитета за търговия с видове от дивата фауна и флора, създаден по силата на член 18, параграф 1 от Регламент (ЕО) № 338/97,
  ПРИЕ НАСТОЯЩИЯ РЕГЛАМЕНТ:
  Член 1
  Приложението към Регламент (ЕО) № 338/97 се заменя с текста, съдържащ се в приложението към настоящия регламент.
  Член 2
  Настоящият регламент влиза в сила на третия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 1 декември 2014 година.